Vrou skud 89 kg af danksy ‘die regte manier’ | Maroela Media
Janja Wills hard aan die werk. (Foto: Verskaf)
Van vier brode per dag, plus aandete, tot gesonde porsies en harde oefening. Dít is hoe 33-jarige Janja Wills, ŉ enkelma van Norkem Park, Johannesburg, daarin geslaag het om in drie jaar ŉ volle 89 kg af te skud.
“Ek het dit op die regte manier gedoen,” sê Wills. Sy vertel aan Maroela Media dat haar gewig handuit geruk het omdat sy opgehou het om vir haarself om te gee. “Party dae wou ek nie eens my hare kam nie.” Ná haar egskeiding en ŉ groot gesondheidskok, wat sy gedink het ŉ hartaanval was, het Wills besluit genoeg is genoeg.
“Ek het een middag oudergewoonte ŉ hele pak spek gaargemaak om saam met ŉ hele brood te eet en terwyl ek besig was, het ek ŉ pyn oor my hart gekry. Ek het gedink dit is ŉ hartaanval, maar die dokter het bevestig dat dit spanning en angsaanvalle was, wat ook deur my gewig veroorsaak is.”
Sy het kort daarna by ŉ gimnasium aangesluit en ook met Marek Zadlo, ŉ konsultant by Dis-Chem, gaan praat oor die aanvullings wat sy kan gebruik. Zadlo het 16 jaar ondervinding as persoonlike fiksheidsafrigter en is tot vandag nog vir Wills ŉ afrigter. “Die eerste dag wat ek in die bad kon pas, het ek kliphard van opgewondenheid gegil.”
Janja Wills en haar dogterjie, Zinike. (Foto: Verskaf)
Sy vertel verder dat Zinike, haar sewejarige dogtertjie, vreeslik trots is op haar mamma se gewigverlies. “Ek wil vir haar ŉ voorbeeld wees en dinge saam met haar doen. Ek wil nie hê haar maats moet haar spot oor haar ma oorgewig is nie. Sy doen soms ook die oefeninge saam met my.”
Wills se volgende mikpunt is die titel as Suid-Afrika se top-fiksheidsmodel, maar om dié doel te bereik sal sy nóg ŉ verdere 15 kg moet verloor. Sy sal ook plastiese sjirurgie moet ondergaan om al die los velle saam te vat.
“Ek kan reeds vir die operasie in aanmerking kom, maar hoe meer ek verloor, hoe minder is my risiko vir bloedklonte en hoe meer velle gaan daar wees om te verwyder.
“Ek gaan my arms, my borste, my maag en my rug gelyk laat doen. Ek weet dit gaan seer wees om alles op een slag te doen, maar dan doen ek dit een keer, het vier weke hersteltyd en dis oor en verby.”
Om geld vir die sjirurgie in te samel, verkoop Wills tans vetkoeke. Sy glo egter dat sy nie teen Januarie, wanneer die operasie moet geskied, genoeg geld ingesamel sal hê om voort te gaan nie. “Daarna is dit ook ŉ nuwe klerekas wat aangekoop moet word.”
Dit is egter die laaste 15 kg wat vir Wills die uitdagendste is. Terwyl die ander gewig vinnig afgeval het, is die gewig wat sy nou moet afskud moeiliker om te verloor. “Ek moet net nie moed opgee nie en maar deurdruk. Hoe meer jy insit, hoe meer gaan jy uitkry.”
Wills wil ook graag ŉ ateljee begin waar sy kinders wat reeds met gewigprobleme sukkel asook volwassenes kan help.
Janja Wills. (Foto: Verskaf)
“My boodskap aan ander mense wat nou ook in 200 kg-skoene staan, is om nie moed te verloor nie. Daar is mense wat dit regkry om die gewig af te skud, soos wat ek gedoen het. Die maklike manier [sjirurgie] is nie altyd die maklikste en beste manier nie. Wees aktief en moenie bang wees om jou lewe te verander nie.”
Wills meen mense wat besluit om maagomleidingsoperasies te ondergaan, leer nie hul liggame hoe om die gewig af te hou nie. Daar is boonop talle risiko’s verbonde aan hierdie soort operasies. “Ek stel ook voor dat mense met iemand gaan praat oor hul gewig, want jy moet vasstel wat die sielkundige oorsaak van jou probleem is.”
Lesers wat Janja Wills wil volg en haar verder ondersteun, kan gerus haar Instagram-blad
Ek so trots op jou weet nie maklik nie maar voel baie lekker en jong. Ek myself ook gese nooit weer nie . ASB hou aan oefen al kry jy boyfriend oefen res van jou lewe.
Skitterende prestasie! Geluk met die vasbyt!
Super trots op jou! Welgedaan!
Yster, yster werk. Baie geluk en hou so aan.
Baie dankie mensies, ek hoop nou het dat mense my raak sien en my help met die fondse, baie baie dankie,